แบงก์มาเลย์ฮุบกิมเอ็ง
กลุ่มแบงก์มาเลย์ ทุ่มเงินเฉียด 800 ล้านเหรียญสิงคโปร์ ฮุบ กิมเอ็ง โฮลดิ้ง กุมหุ้นใหญ่ บล.กิมเอ็ง
20 ส.ค. 2554

กลุ่มแบงก์มาเลย์ ทุ่มเงินเฉียด 800 ล้านเหรียญสิงคโปร์ ฮุบ กิมเอ็ง โฮลดิ้ง กุมหุ้นใหญ่ บล.กิมเอ็ง 
 




นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) หรือ KEST เปิดเผยว่า บริษัท กิมเอ็ง โฮลดิ้ง (KEH) ประเทศสิงคโปร์ ซึ่งเป็นผู้ถือหุ้น KEST จำนวน 315.56 ล้านหุ้น หรือ 55.34% แจ้งว่า นายโรแนล แอนโทนี อุย เทียน แยท และ YUANTA SECURITIES ASIA FINANCIAL SERVICE LIMITED ซึ่งถือหุ้น KEH จะเสนอขายหุ้นจำนวน 257.59 ล้านหุ้น หรือ 44.63% ให้กับ ASEAM CREDITSDN BHD ในราคาหุ้นละ 3.10 เหรียญสิงคโปร์ เป็นเงินรวม 797.43 ล้านเหรียญสิงคโปร์ 
สำหรับ ASEAM CREDITSDN BHD ประกอบธุรกิจหลักทรัพย์ และถือหุ้นทั้งหมดโดย MALAYAN BANKING BERHAD (เมย์แบงก์) ธนาคารขนาดใหญ่ในประเทศมาเลเซีย 
นายมนตรี กล่าวว่า ภายหลังการซื้อขายหุ้น ASEAM CREDIT มีหน้าที่ต้องทำคำเสนอซื้อหุ้นทั้งหมดของกิมเอ็ง โฮลดิ้ง ตามหลักเกณฑ์ เรื่องการครอบงำกิจการ (เทกโอเวอร์) ของประเทศสิงคโปร์ รวมถึงอาจมีหน้าที่ต้องทำคำเสนอซื้อหุ้นทั้งหมด (เทนเดอร์ออฟเฟอร์) ของ บล.กิมเอ็ง (ประเทศไทย) ด้วย 
สำหรับเกณฑ์ของ Chain Acquisition กำหนดไว้ว่า หากมีการเปลี่ยนแปลงการถือหุ้น 50% ขึ้นไป บริษัทที่เข้ามาซื้อหุ้นจะต้องทำเทนเดอร์บริษัทลูกด้วย
ระหว่างนี้นักลงทุนไทยต้องระมัดระวังการซื้อขายหุ้นของ KEST เพราะไม่รู้จะมีการทำเทนเดอร์หุ้น KEST ราคาเท่าไหร่ หรือซื้อจนแตะระดับที่กำหนดไว้ (ทริกเกอร์) 50% หรือไม่ ซึ่งหุ้นกิมเอ็ง โฮลดิ้ง สิงคโปร์ มีราคาตามมูลค่าทางบัญชีที่ 1.7 เท่า ส่วนของไทยอยู่ที่ 2 เท่า 
แหล่งข่าวจากวงการตลาดทุน เปิดเผยว่า การที่ ASEAM เข้ามาซื้อ กิมเอ็งฯ สิงคโปร์ จุดประกายให้เกิดการเทกโอเวอร์ บล.อื่นๆ ได้อีกในปีนี้ นอกจากนี้การมีกระดานซื้อขายหุ้นในกลุ่มประเทศอาเซียน (อาเซียน ลิงก์เกจ) เป็นแรงจูงใจให้ บล.ต่างๆ ต้องมีเครือข่ายในหลายประเทศ เพื่อให้ลูกค้ามีข้อมูลครบสำหรับการลงทุนข้ามประเทศ 
“เริ่มมีกระแสข่าวทุนมาเลเซียเจรจาซื้อ บล.อื่นๆ อีก จากก่อนหน้าแบงก์มาเลย์ได้ซื้อธนาคารไทยและมีบริษัทหลักทรัพย์ไทยเป็นเครือข่ายอยู่แล้ว แต่ยังเจรจาซื้อโบรกเกอร์อื่นขยายเครือข่ายออกไปอีก” แหล่งข่าวเปิดเผย 
ด้านการซื้อขายหุ้น KEST ก่อนทำการซื้อขายบริษัท ได้ขอให้ตลาดหลักทรัพย์ระงับการซื้อขายหุ้นชั่วคราว เนื่องจากกิมเอ็งฯ สิงคโปร์ ซึ่งเป็นผู้ถือหุ้นรายใหญ่ของบริษัท สัดส่วน 55.34% แจ้งว่ากลุ่มผู้ถือหุ้นใหญ่ KEH อยู่ระหว่างดำเนินการเจรจาขายหุ้นที่ถืออยู่ใน KEH การขายหุ้นดังกล่าว อาจมีผลกระทบต่อการเปลี่ยนแปลงโครงสร้างการถือหุ้นของ KEH และราคาหุ้น KEST 
ต่อมาช่วงบ่าย บล.กิมเอ็งฯ ได้แจ้งข้อมูลการซื้อขาย และขอให้ตลาดหลักทรัพย์ ปลด SP ทำการซื้อขายหุ้นได้ในช่วงบ่าย ปรากฏว่า เปิดตลาดมีแรงซื้อเก็งกำไรเข้ามาในหุ้น KEST ไล่ราคาหุ้นขึ้นไปสูงสุดที่ 17.80 บาท เพิ่มขึ้น 1.90 บาท ก่อนจะมีแรงขายทำกำไรออกมา กดราคาอ่อนตัวลงปิด 16.30 บาท เพิ่มขึ้น 0.40 บาท มูลค่าซื้อขาย 244.81 ล้านบาท
นักวิเคราะห์หลักทรัพย์ บล.ฟินันเซีย ไซรัส กล่าวว่า นักลงทุนควรหลีกเลี่ยงหุ้น KEST เพื่อรอความชัดเจนเรื่องกรอบเวลาการยื่นเสนอซื้อหุ้น KEST รวมถึงราคาหุ้นที่เสนอซื้อด้วย ให้แนวรับไว้ที่ 15.50 บาท และแนวต้าน 18 บาท